b'\n_START_ARTICLE_\nZoran Ple\xc5\xa1e\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 23. srpnja 1937. godine u Zagrebu. Osnovnu, tada\xc5\xa1nju pu\xc4\x8dku \xc5\xa1kolu poha\xc4\x91a na Sige\xc4\x8dici u Zagrebu. Nakon osnovne \xc5\xa1kole poha\xc4\x91a II. mu\xc5\xa1ku gimnaziju do 4. razreda (do male mature). \xc5\xa0kolovanje nastavlja na \xc5\xa0koli primjenjenih umjetnosti koju 1958. godine zavr\xc5\xa1ava s odli\xc4\x8dnim uspjehom na smjeru Grafika. Iste godine upisuje Akademiju likovnih umjetnosti u Zagrebu gdje 1963. godine diplomira u klasi profesora Marijana Detonija. Poslijediplomski studij nastavlja kao redovni suradnik Majstorske radionice profesora Krste Hegedu\xc5\xa1i\xc4\x87a u vremenu od 1963. do 1968 godine, gdje redovito sudjeluje na izlo\xc5\xbebama. \xc4\x8clan je HDLU-a od 1963. godine._NEWLINE_\xc5\xbdivi i radi kao samostalni umjetnik u Zagrebu.\n_START_SECTION_\nStvarala\xc5\xa1tvo\n_START_PARAGRAPH_\nU svojim slikama i crte\xc5\xbeima u duhu nadrealizma i nove figuracije destruira oblike i govori o egzistencijalnim dramama i sukobima (Satisfakcija, 1964.; Strah, 1969.; Homo eroticus, 1978.). U prizorima iz gradske svakodnevice osloba\xc4\x91a kolorit od zvu\xc4\x8dnih, ekspresivnih vrijednosti (Ekolo\xc5\xa1ka kataklizma, 1978.). U posljednje vrijeme slika i crta \xc5\xbeivotinje (pse i konje), minuciozno oblikuju\xc4\x87i anatomiju (Grayhound, 1990.)._NEWLINE_Bavio se restauratorskim radom na objektima i spomenicima kulture:_NEWLINE_Radio je kao voditelj restauratorskih radova na obnovi Hrvatskog narodnog kazali\xc5\xa1ta u Zagrebu od 1967.-1969.; kao voditelj na otkrivanju i \xc4\x8di\xc5\xa1\xc4\x87enju fresaka u velikoj dvorani u dvorcu Brezovica; na obnovi svodne slike u Stogradskoj vije\xc4\x87nici na Gornjem gradu u Zagrebu od 1970. do 1971.; na radovima na otkrivanju i za\xc5\xa1titi fresaka u \xc5\xbeitnici u dvorcu obitelji Zrinskih i Frankopana u Ozlju; na otkrivanju fresaka u crkvici Svetog Lovre u Slavonskoj Po\xc5\xbeegi 1968.; na otkrivanju zidnih slika u zgradi u Petrinjskoj 12 u Zagrebu (\xc5\xbdenske kaznionice izgra\xc4\x91ene 1850. godine, sada istra\xc5\xbenom zatvoru)._NEWLINE_Ilustrirao je i likovno opremio knjige i ud\xc5\xbebenike:_NEWLINE_Vi\xc5\xa1e izdanja "\xc5\xa0kolske knjige", Zagreb: "Kopnom, vodom i zrakom", saobra\xc4\x87ajni odgoj za u\xc4\x8denike 4. razreda osnovne \xc5\xa1kole, 1968.; "Istra\xc5\xbeujmo sami: Pokusi iz kemije za 7. razred osnovne \xc5\xa1kole", 1983., 1984., 1985.; "Op\xc4\x87a i anorganska kemija", radni listovi za u\xc4\x8denike \xc5\xa1kola 2. stupnja, 1980., 1983.; "Prehrana", ud\xc5\xbebenik za VII. i VIII. razred osnovne \xc5\xa1kole za predmet Doma\xc4\x87instvo, 1968., 1969. i 1972.; "Tehnologija mesa i mesnih prera\xc4\x91evina", ud\xc5\xbebanik za u\xc4\x8denike \xc5\xa1kola za kvalificirane radnike, 1968.; "Dvorane za fizi\xc4\x8dku kulturu", "\xc5\xa0kolska vje\xc5\xbebali\xc5\xa1ta i bazeni" i "Sportska oprema", 1971.; "Kemija", ud\xc5\xbebenik za u\xc4\x8denike srednjih \xc5\xa1kola, 1973., 1977., 1978. i 1979._NEWLINE_Izdanje "Edit", Rijeka: L\'alimentazione - Economia domestica, 1971._NEWLINE_Izabrana djela Ivane Brli\xc4\x87-Ma\xc5\xbeurani\xc4\x87, Adele Mil\xc4\x8dinovi\xc4\x87 i Zdenke Markovi\xc4\x87 iz serije "Pet stolje\xc4\x87a hrvatske knji\xc5\xbeevnosti", knjiga 73; "Matica Hrvatska", Zagreb, 1968.; "Pjesme" iz serije "Pet stolje\xc4\x87a hrvatske knji\xc5\xbeevnosti", knjiga 67; "Zora", Zagreb, 1966.; Vladimir Serdar, "\xc5\xbdivotni kamen", "Mladost", Zagreb, 1967.; autor i izdava\xc4\x8d povjesnice "Kaj je nekad bilo tu: Tradicija trgovanja u ili\xc4\x8dkoj Nami od 1879. do 1997.", 1997._NEWLINE_Bavio se grafi\xc4\x8dkim oblikovanjem i to za:_NEWLINE_"Soko vazduhoplovna industrija", Mostar - dizajn prospekata aviona modela "Galeb" i "Jastreb"; Hrvatsko narodno kazali\xc5\xa1te u Zagrebu - dizajn programskih plakata, 1968.; Tvornica elektri\xc4\x8dnih \xc5\xbearulja "TE\xc5\xbd", Zagreb - dizajn kartonske ambala\xc5\xbee kompletnog proizvodnog programa, 1959.; Tvornica ko\xc5\xa1ulja "Orljava", Po\xc5\xbeega - dizajn vre\xc4\x87ica; autor dizajna promid\xc5\xbebene reklame (air move) s likom Zagija, maskote sportske manifestacije "Univerzijada \'87." na pro\xc4\x8delju ili\xc4\x8dke Name, 1987. Po\xc4\x8detkom 70-ih radi na idejnom rje\xc5\xa1enju i postavi velike izlo\xc5\xbebe povodom 10 godina toplinarstva u Hrvatskoj za tvrtku "TE-TO" Toplana Zagreb._NEWLINE_Od ULUH-a (HDLU-a) 1970. godine delegiran je, a od strane Republi\xc4\x8dkog fonda za unapre\xc4\x91ivanje kulturnih djelatnosti imenovan za \xc4\x8dlana Komisije za raspodjelu sredstava namjenjenih za adaptacije prostora ateliera umjetnika likovne i primjenjene umjetnosti. Tijekom 1970-ih vanjski je \xc4\x8dlan Radni\xc4\x8dkog savjeta Muzeja grada Zagreba. Od 1971. do 1997. zaposlen je u Nami kao voditelj Odjela dekoracije, kasnije Odjela za unapre\xc4\x91enje prodaje i propagande, te kao savjetnik komercijalnog direktora.\n_START_SECTION_\nIzlo\xc5\xbebe\n_START_PARAGRAPH_\nSudjeluje na izlo\xc5\xbebama Majstorske radionice Krste Hegedu\xc5\xa1i\xc4\x87a 1964. godine u Zrenjaninu, Somboru i Rijeci, na XII. izlo\xc5\xbebi slikara Majstorske radionice Krste Hegedu\xc5\xa1i\xc4\x87a u Subotici, Zagrebu i Splitu, 1965. u Novom Sadu, 1966. u Be\xc4\x8du, Dubrovniku, Zagrebu, Splitu i Bjelovaru, 1967. u Zagrebu, 1968. u Caracasu (Venezuela), Zagrebu, Splitu i Rijeci, 1969. u Zagrebu, 1970. u Bledu i Rijeci, 1971. u Zagrebu, 1977. u \xc4\x90akovu, Vukovaru, Vinkovcima i Slikarskoj koloniji "Strmac 77" kod Novoj Gradi\xc5\xa1ki. _NEWLINE_Izla\xc5\xbee na \xc5\xbeiriranim izlo\xc5\xbebama u zemlji i inozemstvu - 1963. godine u Beogradu, 1964. na "III. Bienalu mladih" u Rijeci, 1965. na "Zagreba\xc4\x8dkom salonu" u Zagrebu, 1966. na izlo\xc5\xbebi "Mir, humanost i prijateljstvo me\xc4\x91u narodima" u Slovenj Gradecu, 1967. na "III. Trienalu jugoslavenske umjetnosti" u Beogradu, te na "Izlo\xc5\xbebi jugoslavenskog portreta" u Tuzli, 1968. na "Salonu mladih" u Zagrebu, 1969. na "Salonu mladih" u Rijeci, 1970. na "Zagreba\xc4\x8dkom salonu" u Zagrebu, te na izlo\xc5\xbebi "Suvremena umjetnost Jugoslavije" povodom 1000 godina Kaira u Kairu, 1972. na izlo\xc5\xbebi "Nadrealizam & hrvatska likovna umjetnosti" u Zagrebu, 1974. na izlo\xc5\xbebi "Likovne teme danas" u Zagrebu, 1993. na izlo\xc5\xbebi "Grafi\xc4\x8dka zbirka Akademije likovnih umjetnosti u Zagrebu", Gradski muzej Bjelovar u Bjelovaru, 1996. na izlo\xc5\xbebi "Animalisti\xc4\x8dko slikarstvo: Izbor recentnog hrvatskog trenutka", Galerija Sveti Ivan Zelina u Zelini, 1999. na izlo\xc5\xbebi "Grafi\xc4\x8dka zbirka Akademije likovnih umjetnosti u Zagrebu", Pu\xc4\x8dko otvoreno u\xc4\x8dili\xc5\xa1te u Krapini, te na izlo\xc5\xbebi "Erotika u umjetnosti u Splitu i Rijeci.  _NEWLINE_Samostalno je izlagao u Zagrebu 1968., 1978. i 1991. godine. _NEWLINE_Sudjelovao je na brojnim studijskim putovanjima u Francuskoj, SSSR-u, Njema\xc4\x8dkoj, Ma\xc4\x91arskoj, \xc5\xa0vicarskoj, \xc5\xa0panjolskoj, Italiji i Austriji.\n_START_SECTION_\nNagrade i priznanja\n_START_PARAGRAPH_\nPrva nagrada za grafiku na izlo\xc5\xbebi ALU Beograd 1963.; Nagrada i priznanje za suradnju i organizaciju na obnovi zgrade i realizaciji programa obnove u periodu od 1967. do 1969., Hrvatsko narodno kazali\xc5\xa1te u Zagrebu, 1969.; Zahvala za doprinos u razvoju Zavoda, Hrvatski restauratorski zavod, Zagreb, 1976.; u akciji Ve\xc4\x8dernjeg lista - "Tra\xc5\xbeimo najljep\xc5\xa1eg Zagija" - Prva nagrada za dizajn promid\xc5\xbebene reklame na pro\xc4\x8delju ili\xc4\x8dke Name s likom Zagija (maskote sportskih studentskih igara "Univerzijada \'87." u Zagrebu); Krizni \xc5\xa1tab Udru\xc5\xbeenja obrtnika Grada Zagreba 1992. godine dodijeljuje mu Zahvalu na doprinosu za osamostaljenje Republike Hrvatske; vodstvo organizacije Who Is Who In International Art sa sjedi\xc5\xa1tem u Lausanni 1985. godine svrstava ga u najdinami\xc4\x8dnije i najsposobnije suvremene umjetnike Jugoslavije i ustupa mu kolumnu za prezentaciju umjetni\xc4\x8dkih aktivnosti u sklopu izdanja za 86/87. godinu; izdava\xc4\x8dka ku\xc4\x87a Art Programme - Edition House iz Montreala 1976. godine upu\xc4\x87uje mu poziv za participaciju u svom izdanju Enciklopecija svjetske moderne umjetnosti (The Encyclopaedia of World\'s Contemporary Art).\n_START_SECTION_\nKritike i recenzije\n_START_PARAGRAPH_\nJosip Depolo, Vjesnik, 14. listopada 1963._NEWLINE_Izvrsni tehni\xc4\x8dar Zorislav (Zoran) Ple\xc5\xa1e preokupiran aktom, pokazuje zrelost i sigurnost u odnosu na problem materije i na koncepciju. Inspiriran starim gravurama (a u njegovo inspiraciji jasno su nagla\xc5\xa1eni nadrealisti\xc4\x8dki akcenti), on u svojim grafikama donosi svje\xc5\xbeinu jednog li\xc4\x8dnog pristupa koji svjedo\xc4\x8di da je taj slikar ve\xc4\x87 na putu vlastitog stila._NEWLINE_Radmila Matej\xc4\x8di\xc4\x87, Novi list Rijeka, 11. rujna 1964._NEWLINE_Zorislav (Zoran) Ple\xc5\xa1e odli\xc4\x8dno poznaje zanatsku stranu slikarstva. Pojedine povr\xc5\xa1ine, obra\xc4\x91ene poput detalja na slikama starih majstora, srazuju se sa najbanalnijih isje\xc4\x8dcima iz novina, kri\xc5\xbealjkama i anonsama za stanove i u sukobu tih opre\xc4\x8dnosti, starog polaganog \xc5\xbeivljenja i mahnite svagda\xc5\xa1njice stvara se njegovo slikarstvo koje je dokaz savr\xc5\xa1eno svladane majstorske vje\xc5\xa1tine i nostalgi\xc4\x8dan rastanak od klasi\xc4\x8dnog slikarstva._NEWLINE_Juraj Baldani, Radio Zagreb II. program - Dnevnik, 19. o\xc5\xbeujka 1968._NEWLINE_Zoran Ple\xc5\xa1e ro\xc4\x91en je prije 31-nu godinu u Zagrebu. Tu je zavr\xc5\xa1io \xc5\xa1kolu za primjenjenu umjetnost, a diplomirao je na Akademiji likovnih umjetnosti. Postdiplomski studij nastavio je kao suradnik majstorske radionice slikara Krste Hegedu\xc5\xa1i\xc4\x87a. Izlagati je po\xc4\x8deo prije 5 godina i od tad je sudjelovao na skupnim izlo\xc5\xbebama u zemlji i inozemstvu, a pro\xc5\xa1le godine jedan njegov rad uvr\xc5\xa1ten je i u Tre\xc4\x87i trijenale likovnih umjetnosti Jugoslavije u Beogradu. Za svoj prvi samostalni nastup on je odabrao desetak platna i isto toliko crte\xc5\xbea._NEWLINE_Osnov za razumijevanje Ple\xc5\xa1eova slikarstva le\xc5\xbei u njegovim crte\xc5\xbeima. Ciklus \xc5\xbeenskih i mu\xc5\xa1kih aktova, iako sadr\xc5\xbei sve bitne oznake realisti\xc4\x8dkog sagledavanja modela, nosi u sebi i prve iskre destrukcije oblika. Nagon da se objekti sagledaju i s onih pogledu nedostupnih strana, uvjetovao je i osebujnost slikareva rukopisa. Realne forme na Ple\xc5\xa1eovim platnima dobivaju nove dimenzije, bilo da mijenjaju logi\xc4\x8dke odnose, bilo da zadr\xc5\xbeavaju za sliku bitne elemente, a ostale eliminiraju. Takva metoda komponiranja pribli\xc5\xbeila ga je automatizmu nadrealisti\xc4\x8dke misli, ali ga je u nekim slu\xc4\x8dajevima odvela u vode simbolizma. Osim bojom, slikar se slu\xc5\xbei i kola\xc5\xbeom i to osobito novinskom ornamentikom. Kao pandan tiskarskom slogu na nekim slikama postavljene su \xc5\xa1are slobodnog rukopisa. Ipak, u biti Ple\xc5\xa1e se nije odvojio od ljudskog lika, iako je njegovo prisustvo zakamuflirao brojnim simbolima suvremenog \xc5\xbeivota. U biti na svakom od njegovih platna pulsira uzburkani krvotok, a agresivnost rasto\xc4\x8denih formi potpotencirana \xc5\xbeestinom koja prenosi na gledaoca atmosferu nelagode i nesigurnosti._NEWLINE_Uskladiti formalni izgled slike s njezinom sadr\xc5\xbeajno\xc5\xa1\xc4\x87u - to je osobina kojom se prili\xc4\x8dan broj mladih slikara ne mo\xc5\xbee ba\xc5\xa1 pohvaliti. Ple\xc5\xa1eu je to ipak uspjelo. Istina, on se pri gradnji slike slu\xc5\xbeio iskustvima nekih svojih starijih kolega, ali ta \xc4\x8dinjenica ipak ne umanjuje njegovu umje\xc5\xa1nost da te\xc5\xa1ku muzikalnost rastvorenih oblika usmjeri u pravcu izricanja duboko skrivene \xc4\x8dovjekove intime. Jer kao \xc5\xa1to iza novinske matrice nedvojbeno egzistira \xc5\xbeivi organizam forme, tako i u ko\xc5\xa1maru \xc5\xa1to ih reflektiraju te halucinantne kompozicije stoji te\xc5\xbenja ljudske psihe da se odupre nelogi\xc4\x8dnostima i optere\xc4\x87enostima \xc5\xa1to ih name\xc4\x87e suvremena civilizacija._NEWLINE_Josip Depolo, osvrt povodom samostalne izlo\xc5\xbebe, Oko - list za kulturu, 3. kolovoza 1978._NEWLINE_Zoran Ple\xc5\xa1e krenuo je zajedno s nekim slikarima svoje generacije prema novoj figuraciji, i to je bio svojevrsni odgovor na radikalizam avangarde. Ova uznemirena figuracija izre\xc4\x8dena je kao protest protiv jednog novog dogmatizma i po tome je stekla status otpora. Poput ve\xc4\x87ine novofigurativaca i Ple\xc5\xa1e je shvatio da su sva vrata prema povijesnom realizmu \xc4\x8dvrsto zatvorena i da je potrebno o figuraciji razmi\xc5\xa1ljati na novi na\xc4\x8din._NEWLINE_Vi\xc5\xa1e nije bilo povratka u idili\xc4\x8dne prostore, me\xc4\x91u blage i prisne ljude. Strah i neizvjesnost postali su \xc4\x8ditava \xc4\x8dovjekova sudbina. Ovo mra\xc4\x8dno saznanje otvaralo je samo put prema fantazmagoriji, jedini sadr\xc5\xbeaji postali su seks, nasilje i strah. To je bio deformirani svijet do vrha ispunjen jetkom ironijom. U ovoj o\xc5\xa1troj klimi Ple\xc5\xa1e se odr\xc5\xbeao zahvaljuju\xc4\x87i izvanrednom metjeu, bizarnoj fantaziji, stvarala\xc4\x8dkoj temperaturi i sposobnosti da "literarno" misli na slikarski na\xc4\x8din._NEWLINE_Stanko \xc5\xa0poljari\xc4\x87, Hrvatski radio I. program - Likovna kultura, 15. o\xc5\xbeujak 1991._NEWLINE_Na ve\xc4\x87 odr\xc5\xbeanoj izlo\xc5\xbebi "Nadrealizam i hrvatska likovna umjetnost", a pro\xc5\xa1lo je gotovo dvadeset godina, zamije\xc4\x87en je po osebujnosti izraza Zoran Ple\xc5\xa1e. No od tada kao da se izgubio, isuvi\xc5\xa1e je rijetko bio prisutan da bi mogli pratiti njegov odnos prema svojevrsnoj varijanti veristi\xc4\x8dkog nadrealizma, koji je koketirao s dalijevskim pristupom, no inventivnim rje\xc5\xa1enjima dao je osobni pe\xc4\x8dat, potenciran jo\xc5\xa1 pravim virtuozitetom ruke._NEWLINE_Poradi toga, izlo\xc5\xbeba u galeriji "Zagreb" do\xc4\x8dekana je s ne malim interesom. Ostao je Ple\xc5\xa1e vjeran figurativnom konceptu djela ne te\xc5\xbee\xc4\x87i ljepu\xc5\xa1kastoj formi, no pokazuju\xc4\x87i zavidnu mogu\xc4\x87nost klasi\xc4\x8dnog vo\xc4\x91enja linije stvaraju\xc4\x87i na svojim slikarsko crta\xc4\x8dkim tvorbama posebno rasplo\xc5\xbeenje - prisutno je seciranje \xc5\xbeivota, osje\xc4\x87anje ko\xc5\xa1mara, gr\xc4\x8da. \xc4\x8covjek i \xc5\xbeivotinje - motivi \xc5\xa1to se isprepli\xc4\x87u, odaju sliku \xc5\xbertve ili se isti\xc4\x8de ljudska izgubljenost. U besmislenom trku oni su meta. Izvedba detalja i cijeline realisti\xc4\x8dki je precizna, upravo vri\xc5\xa1te\xc4\x87i to\xc4\x8dna, da postaje oznakom stanja izvan svakodnevne osjetljivosti direktno razotkrivaju\xc4\x87i podsvijest pojedinca, ru\xc5\xa1e\xc4\x87i neku uljuljanost u sigurnost. Pri\xc4\x8da, odre\xc4\x91ena literarna nota kojom se slu\xc5\xbei i nije suvi\xc5\xa1e slo\xc5\xbeena, ali i s ostavljenim prostorom za intrigantno, ne\xc5\xa1to enigmatsko koje nije prevodivo po nekom klju\xc4\x8du. Stvara napetost na povr\xc5\xa1ini neuobi\xc4\x8dajenim rasporedom, gigantizacijm pojedinog detalja, skra\xc4\x87enjima, probijanjem planova - sudarom prodora u dubinu i isticanja prvog plana. Sraz je prisutan i u odnosu spontanog, nervoznog poteza i marne, postupne razrade - skicozno naba\xc4\x8dene forme i potankog analiziranja zasi\xc4\x87enog oblika._NEWLINE_Le\xc5\xbeerno, gotovo nekontrolirano ispunjavanje plohe i diciplina u organizaciji prizora. Suprotnosti pristupa ne naru\xc5\xa1avaju jedinstvenost scene ve\xc4\x87 isti\xc4\x8du dramati\xc4\x8dne preobrazbe, ostvaruju mno\xc5\xa1tvo asocijacija na slici gdje se pro\xc5\xbeimaju preobrazbe, slojevi pro\xc5\xa1losti i sada\xc5\xa1njosti. U Ple\xc5\xa1eovim djelima prisutna je i nota humornog, koja dolazi i do sardonskog - na neki na\xc4\x8din obrana od nelagoda i trauma vremena. Prividna banalnost teme tek je fasada gdje skidanjem te vanjske omotnice otkrivamo slo\xc5\xbeenost, tragi\xc4\x8dnost, ali i traganje za smislom. U ovom slikarstvu iskrenom i istinitom bez poze. U ponekoj prenagla\xc5\xa1enosti, vi\xc5\xa1e u funkciji sadr\xc5\xbeajnosti, no formalnih principa djela otkrivamo autora koji sretno i spretno povezuje suprotnosti izabranog na\xc4\x8dina, izgra\xc4\x91uju\xc4\x87i dosljedno takav vid figurativnog koji, istina, ima neke uzore, no vi\xc5\xa1e uzroke, no svje\xc5\xbeinom fantazije stvara prepoznatljiv stil, djelo koje nosi onu pravu temperaturu neizvjesnog - zatvoreno u sebi, no koje otvara mno\xc5\xa1tvo pitanja._NEWLINE_Ve\xc4\x8dernji list, 15. o\xc5\xbeujak 1991., uz izlo\xc5\xbebu Zorana Ple\xc5\xa1e u galeriji "Zagreb"_NEWLINE_Za Mozartovu godinu_NEWLINE_U uistinu bogatom i vi\xc5\xa1e nego burnom \xc5\xbeivotu zagreba\xc4\x8dkih galerija nedavno nam je zapela za oko jedna, vrlo zanimljiva izlo\xc5\xbeba jo\xc5\xa1 zanimljivijeg autora, postavljena u tre\xc5\xa1njeva\xc4\x8dkoj galeriji "Zagreb". Premda je svojedobno sam sebi zacrtao da u rodnome gradu ne\xc4\x87e izlagati \xc4\x8de\xc5\xa1\xc4\x87e nego jednom u deset godina, zagreba\xc4\x8dki akademski slikar Zoran Ple\xc5\xa1e, \xc4\x91ak prof. Marijana Detonija i postdiplomac iz Majstorske radionice Krste Hegedu\xc5\xa1i\xc4\x87a, na veliko je zadovoljstvo publike prekr\xc5\xa1io to pravilo. Od 1963. godine, kada je na Bienalu ALU u Beogradu odnio prvu nagradu za grafiku, pa sve do 1977. izlagao je vrlo \xc4\x8desto , uglavnom na skupnim izlo\xc5\xbebama, a u Zagrebu se samostalno predstavio samo dvaput. Posljednji put njegovo je slikarstvo (a posebno crte\xc5\xbe) vi\xc4\x91en 1978. godine._NEWLINE_A da ova tre\xc4\x87a zagreba\xc4\x8dka izlo\xc5\xbeba nije do\xc5\xa1la "preuranjeno", pokazalo je i 13 za tu prigodu izabranih radova, od kojih su samo tri (ulja na platnu) dosad vi\xc4\x91ena, i to na njegovu poznatu temu ekologije, dok je deset crte\xc5\xbea izbor iz autorove produkcije u posljednje tri godine. Me\xc4\x91u njima se, kao posebni segment njegova crta\xc4\x8dkog djela, isti\xc4\x8de "Grayhound" - pas sa brojem 23, "bi\xc4\x87e" - kako ka\xc5\xbee Marina Bari\xc4\x8devi\xc4\x87 u predgovoru kataloga izlo\xc5\xbebe - "kanda izi\xc5\xa1lo iz neke mitologije". Jer upravo te \xc5\xbeivotinje, s vrlo izra\xc5\xbeenom anatomijom, u umjetnikovoj viziji svijeta i \xc4\x8dovjeka simboliziraju svu po\xc5\xbeudu za silovitostima koje \xc4\x8dovjeka \xc4\x8dine \xc5\xbeivotinjom, personifikaciju na\xc5\xa1eg doba..._NEWLINE_Tim, crta\xc4\x8dki uzorno pedantnim i dora\xc4\x91enim tematskim preokupacijama Zorana Ple\xc5\xa1e dodali bismo i najnovije - glazbala, violinu i \xc4\x8delo, simbole rekvijema za otu\xc4\x91enost i izgubljeno vrijeme. Slikar ne krije inspiraciju - godina Mozarta, ali ovaj put za vrijeme koje nije izgubljeno.'